Գելի Կորժև

Գելի Կորժև (, ), ռուս և խորհրդային նկարիչ, դասախոս, պրոֆեսոր, նկարչության մեջ «խիստ ոճի» ներկայացուցիչ։ Ռուսաստանի Խորհրդային Ֆեդերատիվ Սոցիալիստական Հանրապետության (ՌԽՖՍՀ) նկարիչների միության առաջին քարտուղար (1968-1975)։

ԽՍՀՄ Գեղարվեստական ակադեմիայի թղթակից անդամ (1962), ակադեմիկոս (1970) ԽՍՀՄ ժողովրդական արտիստ (1979), ԽՍՀՄ պետական մրցանակի դափնեկիր (1987), Ռեպինի անվան ՌԽՖՍՀ պետական մրցանակի դափնեկիր (1966)։

Կենսագրություն

Ընտանիք 

Գելի Կորժևը ծնվել է հուլիսի 7-ին Մոսկվայի Պյատնիցկայա փողոցի տուն 43 հասցեում։

Հայրը՝ Միխայիլ Պետրովիչ Կորժևը (1897-1986), ծնվել է Կալուգայում։ Մասնագիտությամբ սովետական ավանգարդի ճարտարապետ էր։ Եղել է սովետական լանդշաֆտային ճարտարապետության հիմնադիրներից մեկը։ Մոսկվայում առկա գրեթե բոլոր բուլվարները և զբոսայգիները ստեղծվել են Միխայիլ Կորժևի մասնակցությամբ կամ անմիջական ղեկավարության ներքո։ Միխայիլ Կորժևը ԽՍՀՄ առաջին «կանաչ ճարտարապետներից» էր։ Մասնագիտական շրջանակներում նրան անվանում էին «Դոն Կիխոտ լանդշաֆտային»։

Մայրը ՝ Սերաֆիմա Միխայլովնա Կորժևա (1896-1986), ծնվել է Մոսկվայում, եղել է ռուսաց լեզվի և գրականության ուսուցչուհի տեղական գիմնազիայում։ Ունեցել է երեք երեխա։

Կրտսեր քույրը՝ Վետա Միխայովնա Կորժևա (1931-2002), ավարտել էր Մոսկվայի պետական համալսարանի տնտեսագիտության ֆակուլտետը, ստացել էր կարմիր դիպլոմ, աշխատում էր շինարարության ոլորտում։

Մյուս քույրը ՝ Էլդինա Միխայլովնա Կորժևա (1932–2011), ավարտել էլ Մոսկվայի պետական համալսարանի փիլիսոփայության ֆակուլտետը, նույնպես կարմիր դիպլոմով, աշխատում էր Ռուսաստանի գիտությունների ակադեմիայի սոցիոլոգիայի ինստիտուտում։

Ուսում 

1939 թվականին ընդունվում է Մոսկվայի գեղարվեստական միջնակարգ դպրոցի երրորդ դասարան։
Պատերազմական տարիների դպրոցը տեղափոխվում է Բաշկորտոստանի Վոկրեսենսկոյե ավան։ Բնության գրկում ուսուցման այդ տարիները մեծ ազդեցություն են թողնում նրա ապագա ստեղծագործական և ոճային նախընտրությունների վրա։

1944 թվականին ավարտում է դպրոցը և նույն տարում ընդունվում է Սուրիկովի անվան գեղարվեստական ինստիտուտ՝ գեղանկարչության բաժին։

1945 թվականին իր մյուս համակուրսեցիների հետ աշխատում է Պուշկինի թանգարանում, որտեղ նա տեսակավորում էր Դրեզդենի պատկերասրահից տեղափոխված նմուշները։

1950 թվականին ավարտում է ինստիտուտը։ Դիպլոմային աշխատանքը կոչվում էր «Երիտասարդ ճարտարապետներ»։ Այն արժանանում է «լավ» գնահատականի։

Աշխատանք 

1951-1958 թվականներին աշխատում է Մոսկվայի բարձրագույն գեղարվեստա֊արդյունաբերական ուսումնարանում, որպես ավագ դասախոս։

1954 թվականի մարտի 24-ից 25֊ը, ԽՍՀՄ նկարիչների միության ցուցադահլիճում, ներկայացվել է Կորժևի «Պատերազմի օրերին»() կոչվող առաջին ավարտված կտավը։

1956 թվականի փետրվարի 15-ից մինչև մարտի 15֊ը, Մոսկվայի և Մոսկովյան շրջանի երիտասարդ նկարիչների ստեղծագործությունների ցուցահանդեսի շրջանակներում, ներկայացվել են Կորժևի «Գնացել են» (), «Վերադարձել է շինարարությունից» () և «Աշունը» () կտավները։ Այդ նույն ընթացքում Կորժևը սկսում է աշխատել իր «Առավոտը» () և «Մաշինիստուհին» () կտավների վրա, որոնք հանդիսատեսին ներկայացվում են մի տարի անց։

1958 թվականի հունիսի 19֊ից հուլիսի 28 ցուցադրվում են Կորժևի «Ինտերնացիոնալ» (), իսկ 1959 թվականին նրա «Սիրահարները» () կտավները։

1960 թվականին Կորժևն ավարտում է իր «Կոմունիստները» () եռապատկերը, իսկ 1961 թվականին "Նկարիչը"() կտավը, որոնք ցուցադրվում են Համախորհրդային գեղարվեստական ցուցահանդեսում։

1962-1964 թվականների ընթացքում ավարտում է իր «Փողոցային երգահանը» (),«Մայրը» () և «Պատերազմի հետքերը» () կտավներից կազմված «Պատերազմի կրակից խանձվածները» () եռապատկերը, որը հետագայում բազմակի անգամներ ներկայացվելու է Ռուսաստանի, ԽՍՀՄ և միջազգային տարբեր ցուցահանդեսներում։

1976 թվականին սկսում է իր Տյուրլիկի () հայնտի շարքի մշակումը։

Մինչև իր կյանքի վերջ Կորժևը երբեք չի դադարում նկարել։

Անձնական կյանք 

1946 թվականի օգոստոսի 13-ին ամուսնանում է Կ. Վ. Բախտեևայի հետ։ 1953 թվականի մայիսի 23֊ին ծնվում է նրանց դուստր՝ Իրինան, իսկ 1964 թվականի օգոստոսի 26֊ին լույս աշխարհ է գալիս նրանց երկրորդ դուստրը՝ Անաստասիան։

Մահը 
2012 թվականի օգոստոսի 27-ին Կորժևը մահանում է։ Նրա մարմինը հուղակավորվել է Մոսկվայի Ալեկսեևսկոյե գերեզմանոցում։ Կորժևն ինքն է նախագծել իր շիրիմին տեղադրված հուշարձանը, այն կառուցել է Կորժևի թոռը՝ Իվանը։

Ծանոթագրություններ 

Ռուս նկարիչներ
Խորհրդային նկարիչներ
20-րդ դարի ռուս նկարիչներ
ԽՍՀՄ նկարիչների միության անդամներ
ԽՄԿԿ անդամներ
Բարեկամության շքանշանի ասպետներ (Ռուսաստան)
Մոսկվայի 850-ամյակի հուշամեդալով պարգևատրվածներ